2022. gada 7. janvārī

Latvieši triumfē Nāciju kausā Siguldā

Piektdien, 7. janvārī Siguldas Bobsleja un kamaniņu trasē norisinājās Nāciju kauss, kas ir kvalifkācijas sacensības Eberspächer pasaules kausa septītajam posmam.

Nāciju kausā par vietu pamatsacensībās cīnījās pieci Latvijas izlases sportisti: Artūrs Dārznieks, Riks Kristens Rozītis, Sigita Bērziņa, Ulla Zirne un Elīna Ieva Vītola.

Pārējie sportisti ir izcīnījuši vietu stiprāko grupā pēc iegūtajiem punktiem pēdējos trijos Eberspächer pasaules kausa posmos. Stiprāko grupa – 12 dāmas, 15 vīri un 12 divvietīgās ekipāžas. Savukārt Kendija Aparode nepiedalīsies arī šajā pasaules kausa posmā, ņemot vērā gūto pēdas traumu.

Vīriešu konkurencē uzvaru izcīna Artūrs Dārznieks, finišējot 48.350 sekundēs. Komandas biedram piekāpjoties par 0.041 sekundēm, otrajā vietā Riks Kristens Rozītis. Savukārt bronzas godalgu izcīna austrietis Reinhards Eggers (Reinhard Egger) [+0.068]

“*Es teiktu, ka brauciens bija gandrīz labs. Labākais, kāds šonedēļ man ir sanācis. Patiesībā šajā nedēļā man grūti gāja. Pirmajā treniņbraucienā pieļāvu pārāk daudz kļūdu. Uzreiz neieguvu tās sajūtas, kuras gribējās, tāpēc sanāca visu nedēļu mocīties. Bet šodien es teiktu, ka par 80 procentiem pārliecība ir atgūta atpakaļ. Viss notiek tā, kā tam jānotiek*,” komentē Artūrs Dārznieks.

Sieviešu sacensībās labāko rezultātu uzrāda Elīna Ieva Vītola, kura par 0.018 sekundēm apsteidza pieredzējušo krievieti Tatjanu Ivanovu (Tatyana Ivanova), finišējot 42.353 sekundēs. Bronzas godalgu izcīna Vītolas vienaudze Sigita Bērziņa [+0.108]. Savukārt Ullai Zirnei finiša laiks 42.721 sekunde un izcīnīta astotā vieta [+0.368].

“*Bija kļūdas – 11. un 13. virāžā iegāju par ātru. Varēja būt labāk. Esmu apmierināta ar finiša laiku, bet noteikti varēju nobraukt vēl ātrāk. Svētdien jānobrauc divi labi braucieni. Galvenais daudz neuztraukties*,” stāsta Elīna Ieva Vītola.

Sestdien, 8. janvārī sāksies Eberspächer pasaules kausa septītais posms. Tas būs jau 29. pasaules kauss kamaniņu sportā, kas tiek rīkots Siguldas ledus trasē. Šīs būs noslēdzošās kvalifikācijas sacensības, kurās tiks noskaidroti tie kamaniņu sportisti, kuri pārstāvēs Latvijas valstsvienību Pekinas Ziemas olimpiskajās spēlēs, kuras sāksies 2022. gada 4. februārī.

Latvijas Nacionālās kamaniņu sporta izlases startiem seko līdzi tiešraidē **TV4** un interneta portālā **Sportacentrs.com**.

Sestdiena, 8. janvāris

10.10 Pirmais brauciens - Vīrieši
11.45 Otrais brauciens – Vīrieši
13.30 Pirmais brauciens – Divvietīgās ekipāžas
14.50 Otrais brauciens – Divvietīgās ekipāžas

Svētdiena, 9. janvāris

10.05 Pirmais brauciens – Sievietes
11.30 Otrais brauciens – Sievietes
13.00 BMW Sprinta kauss – Vīri
13.45 BMW Sprinta kauss – Divvietīgās ekipāžas
14.20 BMW Sprinta kauss – Sievietes

Informāciju sagatavoja:

Ieva Ose

LKSF sabiedrisko attiecību speciāliste

Tel. +371 282 66 456